ananddey/assamese-wiki-corpus huggingface dataset:
ব্লগাৰ (সেৱা)

ব্লগাৰ (; পূৰ্বৰ নাম: ব্লগস্পট; ) হৈছে ১৯৯৯ চনত প্ৰতিষ্ঠা হোৱা এখন আমেৰিকান অনলাইন সামগ্ৰী পৰিচালনা চিষ্টেম যিয়ে ইয়াৰ ব্যৱহাৰকাৰীসকলক সময় ষ্টাম্পযুক্ত প্ৰৱেশৰ সৈতে ব্লগ লিখিবলৈ সক্ষম কৰে। পাইৰা লেবছে ইয়াক বিকশিত কৰিছিল, আৰু ২০০৩ চনত গুগলে ইয়াক অধিগ্ৰহণ কৰে। গুগলে এই ব্লগসমূহ host কৰে, যিবোৰ blogspot.com ৰ এটা উপডমেইনৰ জৰিয়তে প্ৰৱেশ কৰিব পৰা যায়। ড'মেইন নেম চিষ্টেম (DNS) ব্যৱস্থা ব্যৱহাৰ কৰি, ব্যৱহাৰকাৰীৰ নিজৰ মালিকানাধীন কাষ্টম ড'মেইন (যেনে www.example.com) ৰ পৰা এই ব্লগসমূহত প্ৰৱেশ কৰিব পৰা যায়। এজন ব্যৱহাৰকাৰীৰ প্ৰতিটো একাউণ্টত ১০০টালৈকে ব্লগ বা ৱেবছাইট থাকিব পাৰে।

ব্লগাৰে ব্যৱহাৰকাৰীসকলক ২০১০ চনৰ ১ মে'লৈকে ফাইল স্থানান্তৰ প্ৰট'কল (FTP)ৰ জৰিয়তে নিজৰ ৱেব হ'ষ্টিং চাৰ্ভাৰলৈ ব্লগ আৰু ৱেবছাইট প্ৰকাশ কৰিবলৈ সক্ষম কৰিছিল। তাৰ পিছত, সেই সকলো ব্লগ আৰু ৱেবছাইটক blogspot.com-ৰ উপডমেইনলৈ পুনঃনিৰ্দেশ কৰা হৈছিল বা নিজৰ ডমেইনৰ মাধ্যমে গুগলৰ চাৰ্ভাৰলৈ পুনঃনিৰ্দেশ কৰিবলগীয়া হৈছিল।

ইতিহাস

ব্লগাৰ হ'ল এটা ব্লগ প্ৰকাশনা সেৱা, যি Pyra Labs-এ ১৯৯৯ চনত আৰম্ভ কৰিছিল। ই ব্লগিং বিশ্বত প্ৰথম ব্যৱহৃত এখন জনপ্ৰিয় প্লেটফৰ্ম। ২০০৩ চনত গুগলে এই সেৱাটো অধিগ্ৰহণ কৰে, আৰু তাৰ পাছৰে পৰা ইয়াক নানা ধৰণে উন্নত কৰা হয়। গুগলে ইয়াৰ ইণ্টাৰফেইচ উন্নত কৰা আৰু Gmail-ক অনুৰূপ লগইন ব্যৱস্থা সংযোগ কৰা দেখা যায়।

উপলব্ধ ডিজাইনসমূহ

ব্লগাৰে ব্যৱহাৰকাৰীসকলক বহু সংখ্যক প্ৰি-ডিজাইন কৰা টেমপ্লেট প্ৰদান কৰে, যিবোৰক ব্যক্তিগতকৰণ কৰিব পৰা যায়। ২০০৬ চনত ব্লগাৰে নতুন টেমপ্লেট সম্পাদনা ব্যৱস্থা আৰম্ভ কৰে, যাৰ জৰিয়তে ব্যৱহাৰকাৰীয়ে drag-and-drop-ৰ জৰিয়তে উপাদানসমূহ সংযোগ বা পৰিৱৰ্তন কৰিব পাৰে।

একত্ৰিকৰণ

গুগলে ব্লগাৰক নিজৰ অন্য সেৱাসমূহৰ সৈতে একত্ৰিত কৰিছিল। বিশেষকৈ Google AdSense, Google Analytics, আৰু Google Drive লগত সংযুক্ত কৰি, ব্লগিং অভিজ্ঞতা উন্নত কৰা হৈছে। Gmail-এ লগিন কৰি ব্লগাৰ ব্যৱহাৰ কৰা সুবিধাও উপলব্ধ।

অৱৰোধ

বিভিন্ন দেশত ব্লগাৰ সেৱা বিভিন্ন সময়ত অৱৰোধ কৰা হৈছে। ২০০৬ চনত ভাৰত চৰকাৰে ব্লগাৰৰ কিছু ব্লগ অৱৰোধ কৰিছিল। তেনেদৰে পাকিস্তান, ইৰান, আৰু চীনত ব্লগাৰ পূৰ্ণৰূপে বা আংশিকভাৱে নিষিদ্ধ কৰা হৈছে। এই অৱৰোধ সাধাৰণতে ৰাজনৈতিক কাৰণত বা চেন্সৰশ্বিপ নীতি অনুসৰি কৰা হয়।

সমৰ্থন

অফিচিয়েল ছাপৰ্ট চেনেলটো হ’ল ব্লগাৰ প্ৰডাক্ট ফ’ৰাম। গুগল গ্ৰুপ ব্যৱহাৰ কৰি প্ৰদান কৰা এই অনলাইন আলোচনা মঞ্চই বিভিন্ন অভিজ্ঞতাৰ ব্লগাৰ ব্যৱহাৰকাৰীসকলক সেৱা আগবঢ়ায় আৰু গুগলৰ কৰ্মচাৰীৰ পৰা কিছু নিৰীক্ষণ লাভ কৰে। পূৰ্বতে "শীৰ্ষ অৱদানকাৰী" নামেৰে জনাজাত "প্ৰডাক্ট এক্সপাৰ্ট" হৈছে গুগলৰ কৰ্মচাৰীয়ে মনোনীত কৰা সম্প্ৰদায়ৰ সদস্য যিয়ে আলোচনা পৰিচালনা কৰা আৰু গুগলৰ কৰ্মচাৰীৰ সৈতে প্ৰত্যক্ষ প্ৰৱেশকে ধৰি অতিৰিক্ত বিশেষাধিকাৰ লাভ কৰে। প্ৰায় সকলো সময়তে কোনো শীৰ্ষ অৱদানকাৰী বা আন জ্ঞানী ব্যক্তিয়ে মঞ্চখন পঢ়ি থকাৰ সম্ভাৱনা আছে।

কিছুমান শীৰ্ষ অৱদানকাৰীকে ধৰি কেইবাজনো লোকে ব্যক্তিগত ব্লগ চলায় য'ত তেওঁলোকে পৰামৰ্শ দিয়ে আৰু সাধাৰণ সমস্যাৰ বিষয়ে তথ্য পোষ্ট কৰে।

ষ্টেক এক্সচেঞ্জৰ ৱেব এপ্লিকেচন ফ'ৰামত "ব্লগাৰ"ৰ বাবে এটা টেগ আছে, যিটো ব্লগাৰকে ধৰি বিভিন্ন ব্লগিং প্লেটফৰ্মৰ বিষয়ে প্ৰশ্নৰ বাবে ব্যৱহাৰ কৰা হয়।

লগতে চাওক

ব্লগ

তথ্য সংগ্ৰহ

শ্ৰেণী:ৱেবছাইট
শ্ৰেণী:ইণ্টাৰনেট
নাজিবা আহমদ

নাজিবা আহমদ ( কুৰ্দিছ: ভাগিবা হাহাহাদ, নেচিবে এহমেদ) এজন সমসাময়িক কুৰ্দি লেখক, কবি আৰু অনুবাদক।

জীৱন আৰু কেৰিয়াৰ

১৯৫৪ চনত নাজিবা আহমেদে উত্তৰ চহৰ কিৰ্কুকত জন্মগ্ৰহণ কৰিছিল। আহমেদে চুলাইমানিয়া বিশ্ববিদ্যালয়ত কুৰ্দি ভাষা আৰু সাহিত্য অধ্যয়ন কৰিছিল আৰু কুৰ্দি মুক্তি আন্দোলনত যোগদান কৰাৰ পূৰ্বে বহু বছৰ ধৰি শিক্ষক হিচাপে কাম কৰিছিল। যি সময়ত তেওঁ কবিতা লিখিবলৈ আৰম্ভ কৰিছিল, সেই সময়ত তেওঁ আছিল একমাত্ৰ মহিলা কুৰ্দি সাহিত্যিক।

কাজল আহমদ (জন্ম ১৯৬৭) আৰু মহাবাদ কাদ্ৰাগি (জন্ম ১৯৬৬)কে ধৰি মুষ্টিমেয় মহিলা কুৰ্দি কবি আৰু লেখিকাৰ লগতে তেওঁক কুৰ্দি সাহিত্যৰ বিকাশত উল্লেখযোগ্য অৱদান আগবঢ়োৱা বুলি গণ্য কৰা হয়।

কৰ্ম

তেওঁৰ চুটিগল্প আৰু কবিতাৰ তিনিটা খণ্ড প্ৰকাশ পাইছে আৰু তেওঁৰ ৰচনাসমূহ আধুনিক কুৰ্দি সাহিত্যৰ সংকলন আদি সংকলনসমূহতো অন্তৰ্ভুক্ত কৰা হৈছে। তেওঁ অনুবাদকৰ কামো মৰিছিল। আৰবী আৰু পাৰ্চী ভাষাৰ পৰা নাজিবাই কুৰ্দি ভাষালৈ কবিতা অনুবাদ কৰাৰ উপৰি শিশুসকলৰ বাবে সাহিত্যিক প্ৰবন্ধ, উপন্যাস, চুটিগল্প, নাটক, আৰু সাহিত্যিক ৰচনাও লিখিছে।

তেওঁৰ নিৰ্বাচিত প্ৰকাশনসমূহ হ’ল,

স্প্ৰীং উইপিং, তাব্ৰিজ, ইৰাণ, ১৯৯৪।
ৰাছান (চুটিগল্প) তাব্ৰিজ, ইৰাণ, ১৯৯৪।
হিষ্টোৰী অপ এপল ট্ৰি, হ'লাৰ, ইৰাকী কুৰ্দিস্তান, ১৯৯৮।
দা বাটাৰফ্লইজ অফ ডেথ, (চুটিগল্প), হ'লাৰ, ইৰাকী কুৰ্দিস্তান ১৯৯৮।
এ ডিয়েৰ ক্ৰিয়েটেদ ৱাটাৰ, হ'লাৰ, ইৰাকী কুৰ্দিস্তান, ২০০৫
ৰিচাৰাকচন অফ পিয়েৰ বাদচ্, হ'লাৰ, ইৰাকী কুৰ্দিস্তান, ২০০৫

শ্ৰেণী:সাহিত্যিক
শ্ৰেণী:কবি

তথ্য সূত্ৰ
থিয়েটাৰ

থিয়েটাৰ হৈছে দৰ্শকৰ সম্মুখত স্থাপিত মঞ্চ বা পটত অভিনীত নাটক। ই শিল্পমাধ্যমৰ (পৰিৱেশন কলা) এটি শাখা। দৰ্শক বা শ্ৰোতাৰ সন্মুখত পৰিৱেশন কৰা যিকোনো কলাকেই থিয়েটাৰ হিচাপে বিবেচনা কৰা হয় যদিও পৰিৱেশন কলা হিচাপে থিয়েটাৰত সক্ৰিয় অংশগ্ৰহণকাৰীৰ দ্বাৰা সৃষ্ট এক স্বয়ংসম্পূৰ্ণ নাটকৰ ওপৰত বিশেষভাবে গুৰুত্ব দিয়া হয়। এটি পৰিবেশনক নাট্যধৰ্মী বা নাটকীয় বোলা হয় যদিহে ই এক বাস্তবানুগ মায়া বা বিভ্ৰান্তি সৃষ্টি কৰিব পাৰে। এই দুই বিস্তাৰিত সংজ্ঞা অনুযায়ী কোৱা হয় যে মানৱসভ্যতাৰ প্ৰত্যূষকালতো থিয়েটাৰৰ অস্তিত্ব আছিল, কাৰণ প্ৰত্যেক মানুহৰে গল্প কোৱাৰ এক স্বাভাবিক প্ৰকৃতিগত প্ৰৱণতা আছে। আৰম্ভণিৰে পৰাই থিয়েটাৰৰ অনেক ৰূপ বা প্ৰকাৰ আছিল; নানান ধৰণৰ কথা, দেহভঙ্গি, গান, নাচ, দৃশ্য বা ঘটনাৰ ৰূপত প্ৰয়োগ হৈছিল। দৃশ্যগ্ৰাহ্য কলাসহ (চিত্ৰাঙ্কণ, ভাষ্কৰ্য ইত্যাদি) অন্যান্য পৰিৱেশন কলাসমূহকো একমাত্ৰ সমন্বিত কলা হিচাপে থিয়েটাৰে একত্ৰিত কৰিছে।

ইতিহাস

তথ্য সংগ্ৰহ

শ্ৰেণী:পৰিবেশ্য কলা
জঙ্গম

জঙ্গম হৈছে অসমীয়া ঔপন্যাসিক, সাহিত্যিক দেৱেন্দ্ৰ নাথ আচাৰ্যৰ এখন ঐতিহাসিক উপন্যাস। গ্ৰন্থখন ১৯৮৩ চনত প্ৰকাশিত হৈছিল। দ্বিতীয় বিশ্বযুদ্ধৰ পটভূমিত ৰচিত উপন্যাসখনৰ বাবে দেৱেন্দ্ৰ নাথ আচাৰ্যই ১৯৮৪ চনত সাহিত্য অকাডেমি বঁটা লাভ কৰে। এই উপন‍্যাসখন ২০১৮ চনত অমিত আৰ. বৈশ‍্যই 'Jangam: A Forgotten Exodus in Which Thousands Died' ( জঙ্গম : এক বিস্মৃত প্ৰবজন কাহিনী য'ত হাজাৰ মানুহৰ মৃত‍্যু হৈছিল) নামেৰে ইংৰাজীলৈ অনুবাদ কৰে ।

গ্ৰন্থকাৰৰ চমু পৰিচয়

দেবেন্দ্ৰ নাথ আচাৰ্যৰ জন্ম হৈছিল যোৰহাটৰ ওচৰৰ গৰখীয়া দ'লত। পিতৃৰ নাম আছিল নগেন্দ্ৰনাথ আচাৰ্য, আৰু মাতৃৰ নাম জয়ন্তীপ্ৰিয়া দেৱী। তেখেত এগৰাকী অসমীয়া ঔপন্যাসিক, গল্পকাৰ, কবি আৰু শিশু সাহিত্যিক। তেখেত ঘাইকৈ অসমৰ বুৰঞ্জী ভিত্তিক উপন্যাসৰ ৰচয়িতা। তেখেতৰ দ্বাৰা ৰচিত উপন্যাস জংগমে মৰণোত্তৰভাৱে সাহিত্য অকাডেমি বঁটা লাভ কৰিছিল।

গ্ৰন্থৰ চমু পৰিচয়

দ্বিতীয় মহাযুদ্ধৰ কালছোৱাত ম্যানমাৰ(ব্ৰহ্মদেশ)ৰ ইৰাৱতী নদীৰ পাৰৰ 'মানকু' নামৰ এখন গাঁৱত থকা ভাৰতীয় মূলৰ কৃষক তথা ব্যৱসায়ী পৰিয়ালৰ জীৱন আৰু মনোভাৱ বিশেষভাৱে প্ৰতিফলিত হৈছে। গ্ৰন্থখনত যুদ্ধৰ ভয়াবহতাৰ পৰা বাচিবলৈ দূৰ্গম পথ অতিক্ৰম কৰি মাৰ্ঘেৰিটাত উপস্থিত হোৱা এমুঠি শ্ৰমজীৱি মানুহৰ জীৱন-বৃত্তান্ত সন্নিৱিষ্ট হৈছে।

বঁটা আৰু সন্মান

বিশেষ গ্ৰন্থখনৰ বাবে ঔপন্যাসিক দেৱেন্দ্ৰ নাথ আচাৰ্যই ১৯৮৪ চনত সাহিত্য অকাডেমি বঁটা লাভ কৰে।

তথ্য সংগ্ৰহ

শ্ৰেণী:অসমীয়া গ্ৰন্থ
শ্ৰেণী:অসমীয়া উপন্যাস
শ্ৰেণী:সাহিত্য অকাডেমি বঁটা প্ৰাপ্ত অসমীয়া গ্ৰন্থ
বল বৰ্মন

বল বৰ্মন আনুমানিক ৬৫০ খ্ৰীষ্টাব্দৰ পৰা ৯০০ খ্ৰীষ্টাব্দলৈ অসমত ৰাজত্ব কৰা শালস্তম্ভ বংশৰ চতুৰ্থজন ৰজা। বলবৰ্মন হৰ্ষদেৱৰ পুত্ৰ।

উল্লেখযোগ্য কাম

বলবৰ্মন যুদ্ধপ্ৰিয় শাসক আছিল বুলি জনা যায়। তেওঁ শালস্তম্ভ বংশৰ হেৰোৱা যশস্যা পুনৰ প্ৰতিষ্ঠা কৰাৰ চেষ্টা কৰিছিল।

তথ্যউৎস

শ্ৰেণী:শালস্তম্ভ ৰাজবংশ
ৰবীন শৰ্মা

ৰবিন শৰ্মা এজন কানাডাৰ লেখক। তেওঁৰ "দ্য মংক হু ছল্ড হিজ ফেৰাৰী" গ্ৰন্থখনৰ বাবে বিশ্বত বেছিকৈ পৰিচিত। শৰ্মাই ২৫ বছৰ বয়সলৈকে লিটিগেচন উকীল হিচাপে কাম কৰিছিল। তাৰ পিছত" মেগালিভিং "(১৯৯৪) নামৰ মানসিক চাপ ব্যৱস্থাপনা আৰু আধ্যাত্মিকতাৰ ওপৰত লিখা এখন কিতাপ নিজে প্ৰকাশ কৰি উলিয়াইছিল। প্ৰথমতে তেওঁ দ্য মংক হু ছল্ড হিজ ফেৰাৰীও স্ব-প্ৰকাশ কৰিছিল আৰু তাৰ পিছত হাৰ্পাৰকলিন্সে বিস্তৃতভাৱে বিতৰণৰ বাবে দায়িত্ব লৈছিল। শৰ্মাই ইয়াৰ লগতে অন্যান্য ১২খন গ্ৰন্থ প্ৰকাশ কৰিছে আৰু " শৰ্মা লিডাৰশ্বিপ ইণ্টাৰনেশ্যনেল" নামৰ প্ৰশিক্ষণ কোম্পানী এটা প্ৰতিষ্ঠা কৰিছে।

প্ৰাৰম্ভিক জীৱন আৰু কৰ্ম

ৰবীন শৰ্মা ভাৰতীয় উগাণ্ডাৰ মূলৰ ব্যক্তি। ১৯৬৫ চনত উগাণ্ডাৰ এমবালেত জন্মগ্ৰহণ কৰিছিল। তেখেতে এবছৰ বয়সতে উগাণ্ডাৰপৰা ৱিনিপেগলৈ প্ৰব্ৰজন কৰিছিল আৰু ডাঙৰ-দীঘল হৈছিল নোভা স্কটিয়াৰ প’ৰ্ট হকছবেৰীত। তেওঁৰ পিতৃ এগৰাকী চিকিৎসক আৰু মাক শিক্ষয়ত্ৰী আছিল। তেওঁৰ এজন ভাতৃ আছে। তেওঁৰ ভাতৃ বৰ্তমান চকুৰ চিকিৎসক হিচাপে কৰ্মৰত। তেওঁ ডালহাউজি বিশ্ববিদ্যালয়ত ৰোমাণ্টিক কবিতাত নাবালকৰ সৈতে জীৱবিজ্ঞান অধ্যয়ন কৰে আৰু তাৰ পিছত তাতো আইন বিষয়ত স্নাতকোত্তৰ ডিগ্ৰী সম্পূৰ্ণ কৰে। প্ৰথম অৱস্থাত তেওঁ অট'ৱাৰ এটা প্ৰতিষ্ঠান আৰু তাৰ পিছত ন্যায় বিভাগ দুয়োটাৰে উকীল হিচাপে কাম কৰিছিল। কিন্তু ৰবীন শৰ্মাৰ মতে তেওঁ ইয়াত সন্তুষ্টি বা শান্তি বিচাৰি নাপালে।

২৫ বছৰ বয়সৰ পৰাই ৰবীন শৰ্মাই লেখকৰ জীৱন আৰম্ভ কৰিছিল। ১৯৯৭ চনত ৰবীন শৰ্মাৰ স্ব-প্ৰকাশিত দ্বিতীয়খন গ্ৰন্থ "দ্য মংক হো চল্ড হিজ ফেৰাৰী" ৰ বাবে বহুলভাৱে পৰিচিত হৈছিল। দ্বিতীয়খন গ্ৰন্থ সফল হোৱাৰ পিছত তেওঁ উকীল হিচাপে কৰ্মজীৱন ত্যাগ কৰি পূৰ্ণকালীন লেখক হিচাপে পৰিগণিত হয়। তেওঁৰ ষষ্ঠতম গ্ৰন্থ "দ্য চেইণ্ট, দ্য চাৰ্ফাৰ, এণ্ড দ্য চিইঅ:এ ৰিমাৰকেবল ষ্টৰী এবাউট লিভিং ইউৰ হাৰ্ট ডিজাইৰ্ছ" গ্ৰন্থখন প্ৰকাশ হৈছিল ২০০২ চনৰ ১ অক্টোবৰত।

পিছলৈ তেওঁ ৰাজহুৱা বক্তা হিচাপেও জনপ্ৰিয় হৈ পৰে। কৰ্মচাৰীক প্ৰেৰণা দিবলৈ তেওঁৰ পৰা মুখ্য কাৰ্যবাহী বিষয়া আৰু অন্যান্য কৰ্পৰেট নেতাসকলে পৰামৰ্শ লয়। তেওঁ নাইক, মাইক্ৰ'ছফ্ট, আই বি এম, আৰু ফেডএক্সৰ দৰে কোম্পানীসমূহৰ বাবেও প্ৰশিক্ষণ দিছে। ইয়েল বিশ্ববিদ্যালয়, হাৰ্ভাৰ্ড বিজনেছ স্কুল, নাছা আদি সংস্থাইও তেওঁক ৰাজহুৱা ভাষণ দিবলৈ মাতে।

প্ৰকাশিত নিৰ্বাচিত গ্ৰন্থসমূহ

মেগালিভিং! : থাৰ্টি ডেইজ টু এ পাৰফেক্ট লাইফ (1994, )
Who Will Cry When You Die: Life Lessons from the Monk Who Sold His Ferrari (1999, )
The Greatness Guide Book 2: 101 More Insights to Get You to World Class (2008, )
The Leader Who Had No Title (2010, )
The Secret Letters of the Monk Who Sold His Ferrari (2011, )
লিটল ব্লেক বুক ফৰ ষ্টানিং চাকচেছ (2016, )
The 5 AM Club (2018, )
দ্য এভৰিডে হিৰ' মেনিফেষ্ট' (2021, )
‘’দ্য ৱেলথ মনি কেন নট বাই’’ (2024, )

তথ্যৰ উৎস

শ্ৰেণী:লেখক
শ্ৰেণী:কানাডাৰ ব্যক্তি
শ্ৰেণী:জীৱিত ব্যক্তি
ৰেখা (অভিনেত্ৰী)

ভানুৰেখা গণেশন (; জন্ম ১০ অক্টোবৰ ১৯৫৪) ভাৰতীয় চলচ্চিত্ৰৰ এগৰাকী বহুমুখী প্ৰতিভা সম্পন্ন আৰু অতি নিপুণ অভিনেত্ৰী, যাৰ জনপ্ৰিয় বৃত্তিগত নাম ৰেখা। তেওঁ ১৮০খনতকৈ অধিক চলচ্চিত্ৰত অভিনয় কৰিছে আৰু এটা ৰাষ্ট্ৰীয় চলচ্চিত্ৰ বঁটা আৰু তিনিটা ফিল্মফেয়াৰ বঁটা লাভ কৰিছে। তেওঁ মুখ্য ধাৰা তথা সমান্তৰাল ধাৰাৰ ছবিত বহুতো শক্তিশালী আৰু জটিল নাৰী চৰিত্ৰসমূহ ৰূপায়ণ কৰিছে। ২০১০ চনত তেওঁক ভাৰত চৰকাৰৰ চতুৰ্থ শ্ৰেষ্ঠ অসামৰিক সন্মান পদ্মশ্ৰী প্ৰদান কৰা হৈছে।

কৰ্মজীৱন

ৰেখা আছিল চলচ্চিত্ৰ অভিনেতা জেমিনী গণেশন আৰু অভিনেত্ৰী পুষ্পাৱলীৰ জীয়ৰী। ৰেখাই এজনী শিশুশিল্পী ৰূপে তেলেগু চলচ্চিত্ৰ ‘ইণ্টি গুট্টু’ৰে (১৯৫৮) অভিনয় জীৱনৰ পাতনি মেলে। শিশুশিল্পী ৰূপে অভিনয় কৰা আন এখন ছবি ‘ৰঙ্গুলা ৰত্নম’ (১৯৬৬)। মূল ভূমিকাত অভিনয় কৰা তেওঁৰ প্ৰথম ছবি কন্নড় ভাষাৰ- ‘অপাৰেচন জেকপট নাল্লি চি.আই.ডি. ৯৯৯’ (১৯৬৯)। হিন্দী ছবিত প্ৰবেশ ‘সাৱন-ভাদো’ৰে (১৯৭০), যিখন ছবিয়ে তেওঁক উঠি অহা তাৰকা ৰূপে প্ৰতিষ্ঠা দিছিল। আৰম্ভণি কালৰ এনে সফলতাৰ পিছতো ৰেখা প্ৰচাৰ মাধ্যমৰ দ্বাৰা তেওঁৰ চেহেৰা আৰু ওজনৰ বাবে সমালোচিত হৈছিল। শৰীৰৰ সৌন্দৰ্যৰ বাবে বাবে তেওঁ কাম কৰাৰ উপৰিও অভিনয় কৌশলৰ বিকাশ তথা হিন্দী ভাষাৰ দক্ষতা বঢ়োৱাৰ বাবে প্ৰচেষ্টা চলাইছিল আৰু ইয়াৰ সুফলো দেখা গৈছিল। ১৯৭৮ চনৰ ছবি ‘ঘৰ’ আৰু ‘মুকদ্দৰ কী চিকন্দৰ’ৰ অভিনয় তেওঁৰ অতি সফল কৰ্মজীৱনৰ সূত্ৰপাত বুলি চিহ্নিত হৈছিল। ১৯৮০ আৰু ১৯৯০ৰ দশকটোত তেওঁ হিন্দী ছবিজগতৰ অন্যতম শীৰ্ষপৰ্যায়ৰ তাৰকা আছিল।

কৌতুকধৰ্মী ছবি ‘খুবচুৰত’ৰ (১৯৮০) অভিনয়ৰ বাবে ৰেখাই প্ৰথম শ্ৰেষ্ঠ অভিনেত্ৰীৰ ফিল্মফেয়াৰ বঁটাৰ অধিকাৰী হয়। ইয়াৰ পিছত তেওঁক ‘বচেৰা’ (১৯৮১), ‘এই হী ভুল’ (১৯৮১), ‘জীৱন ধাৰা’ (১৯৮২) আৰু ‘অগৰ তুম না হোতে’ৰ (১৯৮৩) মূল ভূমিকাত দেখা যায়। জনপ্ৰিয় ধাৰাৰ হিন্দী ছবিত দপদপাই থকাৰ সময়তে ৰেখাক নৱ-বাস্তৱবাদী চলচ্চিত্ৰ বা সমান্তৰাল ধাৰাৰ চলচ্চিত্ৰতো সক্ৰিয় অংশগ্ৰহণ কৰা দেখা গৈছিল। তেওঁৰ সমান্তৰাল ধাৰাৰ কেইখনমান ছবি হ’ল- ‘কলয়ুগ’ (১৯৮১), ‘বিজেতা’ (১৯৮২) আৰু ‘উৎসৱ’ (১৯৮৪)। এইটো ধাৰাৰে ‘উমৰাও জান’ৰ (১৯৮১) বাবে তেওঁ শ্ৰেষ্ঠ অভিনেত্ৰীৰ ৰাষ্ট্ৰীয় চলচ্চিত্ৰ বঁটা লাভ কৰে। ১৯৮০ৰ দশকৰ মাজভাগত এক সাময়িক বিপৰ্যয় আহে যদিও নাৰীকেন্দ্ৰিক প্ৰতিশোধমূলক ছবিৰ যি নতুন জোঁৱাৰ আহে আৰু তাত যিসকল অভিনেত্ৰী চামিল হৈ আছিল, তাৰ ভিতৰত ৰেখাও আছিল অন্যতম। তেনে এখন নাৰীকেন্দ্ৰিক প্ৰতিশোধমূলক ছবি 'খুন ভৰী মাঙ্গ'ৰ (১৯৮৮) যোগেদি তেওঁ দ্বিতীয় শ্ৰেষ্ঠ অভিনেত্ৰীৰ ফিল্মফেয়াৰ বঁটা জিকিবলৈ সক্ষম হয়।

ব্যক্তিগত জীৱন

১৯৯০ চনত ৰেখাই উদ্যোগপতি মুকেশ আগৰৱালাক বিয়া কৰায়। এবছৰ পিছত তেওঁ যেতিয়া আমেৰিকাত আছিল, মুকেশে আত্মহত্যা কৰে আৰু লিখি থৈ যায় যে তেওঁৰ মৃত্যুৰ বাবে কোনো দায়ী নহয়। ইয়াৰ পূৰ্বে মুকেশে বহুকেইবাৰ আত্মহত্যাৰ চেষ্টা চলাইছিল। ১৯৭৩ চনত প্ৰচাৰ মাধ্যমত খবৰ ৰটে যে তেওঁ বিনোদ মেহৰাক বিয়া কৰাইছে। কিন্তু ২০০৪ চনত এটা টেলিভিচন চেনেলত চিমি গাৰৱেলৰ সৈতে হোৱা সাক্ষাৎকাৰভিত্তিক অনুষ্ঠানত বিনোদ মেহৰাক বিয়া কৰোৱা কথাটো ৰেখাই নস্যাৎ কৰে আৰু মেহৰাক তেওঁৰ এজন শুভাকাঙ্খী হিচাপে উল্লেখ কৰে। বৰ্তমান ৰেখা মুম্বাইৰ বান্দ্ৰাত তেওঁৰ নিজা ঘৰত বসবাস কৰি আছে।

তথ্য উৎস

বাহ্যিক সংযোগ

শ্ৰেণী:ভাৰতৰ ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:শ্ৰেষ্ঠ অভিনেত্ৰীৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:ফিল্মফেয়াৰ বঁটা বিজয়ী
শ্ৰেণী:পদ্মশ্ৰী বঁটা বিজয়ী
শ্ৰেণী:হিন্দী চলচ্চিত্ৰৰ অভিনেত্ৰী
শত্ৰুঘ্ন

শত্ৰুঘ্ন হৈছে ৰামৰ কনিষ্ঠ ভ্ৰাতৃ আৰি দশৰথ তথা সুমিত্ৰাৰ পুত্ৰ। তেওঁ লক্ষ্মণৰ যমজ ভ্ৰাতৃ। শত্ৰুঘ্নক ৰিপুদমন নামেৰেও জনা যায়। বাল্মীকি ৰামায়ণৰ মতে শত্ৰুঘ্ন বিষ্ণুৰ অৱতাৰ ৰামৰেই অংশ। মহাভাৰতৰ বিষ্ণু সহস্ৰনামত শত্ৰুঘ্নৰ স্থান ৪১২।

ৰামায়ণৰ মতে, ৰাম বিষ্ণুৰ সপ্তম অৱতাৰ আৰু লক্ষ্মণ, ভৰত আৰু শত্ৰুঘ্ন হৈছে যথাক্ৰমে শেষনাগ, পাঞ্চজন্য শঙ্খ আৰু সুদৰ্শন চক্ৰৰ অংশ অৱতাৰ।

উত্তৰ প্ৰদেশৰ জৌনপুৰ জিলাৰ খুথন খণ্ডৰ নাম তেওঁৰ নামানুসৰি ৰখা হৈছে।

জন্ম আৰু বিবাহ

শত্ৰুঘ্নৰ জন্ম হৈছিল অযোধ্যাৰ গুণী ৰজা দশৰথ আৰু তেওঁৰ দ্বিতীয় পত্নী কাশীৰ ৰাজকুমাৰী তথা অযোধ্যাৰ ৰাণী সুমিত্ৰাৰ পৰা। শত্ৰুঘ্নৰ যমজ ভ্ৰাতৃ আছিল লক্ষ্মণ। শত্ৰুঘ্নৰ বিবাহ হৈছিল জনকৰ কনিষ্ঠ ভ্ৰাতৃ কুশধ্বজৰ জীয়ৰী শ্ৰুতকীৰ্তিৰ সৈতে। তেওঁলোকৰ দুই পুত্ৰৰ নাম ক্ৰমে সুবাহু আৰু শত্ৰুঘাতী।

লৱণাসুৰ বধ

যদিও তেওঁ ৰামায়ণত তুলনামূলকভাৱে কম গুৰুত্বপূৰ্ণ ভূমিকা পালন কৰিছিল, শত্ৰুঘ্নৰ ভূমিকা মহাকাব্যখনৰ মূল কাহিনী আৰু লক্ষ্যৰ বাবে গুৰুত্বপূৰ্ণ আছিল। তেওঁৰ উল্লেখনীয় কাৰ্যৰ ভিতৰত মধুপুৰৰ (মথুৰা) ৰাক্ষস ৰজা তথা ৰাৱণৰ ভতিজাক লৱণাসুৰৰ বধ অন্যতম।

লৱণাসুৰ আছিল ধাৰ্মিক ৰাক্ষসৰাজ মধুৰ পুত্ৰ। তেওঁৰ নামেৰেই মধুপুৰ নগৰৰ নাম দিয়া হৈছিল। মধুৰ পত্নী আৰু লৱণাসুৰৰ মাতৃ কুম্ভিনী আছিল ৰাৱণৰ ভগ্নী। লৱণাসুৰে শিৱৰ ঐশ্বৰিক ত্ৰিশূল ধাৰণ কৰিছিল আৰু সেয়ে তেওঁক কোনেও হত্যা কৰিবলৈ বা পাপপূৰ্ণ কাৰ্যকলাপ কৰাত বাধা দিব পৰা নাছিল।

শত্ৰুঘ্নই ৰাম আৰু তেওঁৰ জ্যেষ্ঠ ভ্ৰাতৃসকলক লৱণাসুৰক হত্যা কৰি তেওঁলোকৰ সেৱা কৰাৰ সুযোগ দিবলৈ অনুৰোধ কৰিছিল। শত্ৰুঘ্নই বিষ্ণুৰ শক্তিসম্পন্ন তীৰেৰে লৱণাসুৰৰ বধ কৰিছিল। লাৱণসুৰৰ মৃত্যুৰ পিছত ৰামে তেওঁক মধুপুৰৰ ৰজা পাতে।

তথ্য সংগ্ৰহ

শ্ৰেণী:ৰামায়ণৰ চৰিত্ৰ
টি ৰত্না বাই

টি ৰত্না বাই ভাৰতীয় জাতীয় কংগ্ৰেছৰ প্ৰতিনিধি আৰু তেওঁ ৰাজ্য সভাৰ সাংসদ৷ তেওঁ সদনত অন্ধ্ৰপ্ৰদেশক প্ৰতিনিধিত্ব কৰে৷ যৌতুকজনিত মৃত্যুৰ পৰা আৰম্ভ কৰি বিজ্ঞান আৰু প্ৰযুক্তিবিদ্যালৈকে নানা উদ্বেগজনক বিষয়ত তেওঁ সদনত নিজৰ অভিমত ব্যক্ত কৰি আহিছে৷

২০০৫ চনৰ পৰা ২০০৭ চনলৈকে তেওঁ গিৰিজান সমবায় নিগমৰ অধ্যক্ষ হিচাপে কাৰ্যনিৰ্বাহ কৰাৰ সময়ত তেওঁ প্ৰায় অচল নিগমটোক কাৰ্যকৰী মৰ্যাদালৈ পুনৰুজ্জীৱিত কৰাত সহায় কৰিছিল। তেতিয়াৰ অন্ধ্ৰ প্ৰদেশৰ মুখ্যমন্ত্ৰী ড° ৱাই এছ ৰাজশেখৰা ৰেড্ডীক জিচিচিক ভেটৰ পৰা ৰেহাই দিয়াৰ অনুমতি দিবলৈ মান্তি কৰাত তেওঁ সফল হয়, যাৰ ফলত ৪৫ লাখ গিৰিজন পৰিয়াল উপকৃত হয়।জনজাতীয় কল্যাণৰ লক্ষ্যৰে প্ৰতিষ্ঠিত অলাভজনক সংস্থা ৰামপাচোদাবৰম ৰাজীৱ গান্ধী সংক্ষেম সংগমৰ প্ৰতিষ্ঠাপক সভানেত্ৰীও।

১৯৭২ চনৰ পৰা ১৯৭৮ চনলৈ য়েল্লাভাৰম সমষ্টিৰ পৰা অন্ধ্ৰ প্ৰদেশ বিধানসভাৰ সদস্য হিচাপে তেওঁ কাৰ্যনিৰ্বাহ কৰিছিল।

পদাধিকাৰসমূহ

১. ২০০৮ চনৰ এপ্ৰিল মাহত ৰাজ্যসভালৈ নিৰ্বাচিত
২. আগষ্ট ২০০৮ – মে’ ২০০৯ সদস্য, গ্ৰাম্য উন্নয়ন সমিতি
৩. ২০০৮ চনৰ আগষ্ট – ২০০৯ চনৰ মে’ আৰু ২০০৯ চনৰ ছেপ্টেম্বৰৰ পৰা জনজাতি পৰিক্ৰমা মন্ত্ৰালয়ৰ পৰামৰ্শদাতা সমিতিৰ সদস্য
৪. ২০০৯ চনৰ আগষ্ট মাহৰ পৰা খাদ্য, গ্ৰাহক পৰিক্ৰমা আৰু ৰাজহুৱা বিতৰণ সমিতিৰ সদস্য মাৰ্চ
৫. ২০১০ চনৰ পৰা সদস্য, সামুদ্ৰিক সামগ্ৰী ৰপ্তানি উন্নয়ন কৰ্তৃপক্ষ (MPEDA)
৬. ১৯৭২–৭৮ সদস্য, অন্ধ্ৰ প্ৰদেশ বিধানসভা
৭. বিধান পৰিষদৰ সদস্য ২০১৪-২০২০

তথ্যসূত্ৰ

তথ্যসূত্ৰ

শ্ৰেণী:ভাৰতৰ মহিলা সাংসদ
শ্ৰেণী:ৰাজ্যসভাৰ সাংসদ
বালিছ মিষ্টি

বালিছ মিষ্টি বা মিঠাই (বঙালী: বালিশ মিষ্টি) বাংলাদেশৰ নেত্ৰকোণা জিলাৰ এবিধ প্ৰসিদ্ধ মিঠাই। বঙালী ভাষাত গাৰুক বালিছ কয়; মিঠাইবিধৰ আকাৰ এটা গাৰুৰ দৰে। ইয়াৰ ওপৰত ক্ষীৰৰ প্ৰলেপ এটা থাকে বাবে দেখাত গাৰুৰ আৱৰণীৰ দৰে লাগে। মিঠাইবিধ গয়ানাথেৰ বালিছ নামেৰেও পৰিচিত। ২০২৫ চনত বাংলাদেশৰ শিল্প মন্ত্ৰ্যালয়ৰপৰা নেত্ৰকোণাৰ ঐতিহ্যবাহী বালিছ মিষ্টিয়ে ভৌগোলিক নিৰ্দেশক (GI) স্বীকৃতি লাভ কৰে।

ইতিহাস

বালিছ মিষ্টিৰ জনক গয়ানাথ ঘোষাল। হিন্দুসকলৰ ভিতৰত ঘোষসকল মিঠাই তৈয়াৰ কৰাত প্ৰখ্যাত। নেত্ৰকোণা নগৰৰ বাৰহাট্টা ৰোডৰ ‘গয়ানাথ মিষ্টান্ন ভাণ্ডাৰ’ৰ স্বত্বাধিকাৰী গয়ানাথ ঘোষ এশ বছৰৰো অধিক কাল আগত বালিছ মিষ্টি উদ্ভাৱন কৰে। গয়ানাথৰ সপোন আছিল নতুন কিবা মিঠাই উদ্ভাৱন কৰা। এদিন তেওঁ এটা বিশাল আকৃতিৰ মিঠাই তৈয়াৰ কৰি ক্ৰেতাসকলক খাবলৈ দিয়ে আৰু ক্ৰেতাসকলে ইয়াৰ ভুৰি-ভুৰি প্ৰশংসা কৰে। ইয়াৰ আকাৰ কোলাত লোৱা গাৰুটোৰ দৰে। সেয়েহে ক্ৰেতাসকলৰ পৰামৰ্শমতে ইয়াৰ নাম ‘বালিছ’ ৰাখে। স্বাদে-গোন্ধে অতুলনীয় হোৱাত কিছুদিনৰ ভিতৰতে এই মিঠাইবিধৰ নাম সৰ্বত্ৰে বিয়পি পৰে। ইয়াৰ উদ্ভাৱক হিচাপে গয়ানাথেও ব্যপক পৰিচিত লাভ কৰে। সেয়েহে পৰৱৰ্তী সময়ত তেওঁৰ নামো মিঠাইবিধৰ সৈতে জড়িত হৈ পৰে। সেই সময়ত একমাত্ৰ তেওঁৰ দোকানতে এইবিধ মিঠাই বিক্ৰী হৈছিল। কিন্তু বৰ্তমান সেই দোকানৰ বাদেও অন্য দোকানতো বিক্ৰী হয় এই মিঠাইবিধ। নেত্ৰকোনাৰ বিখ্যাত এই মিঠাই বৰ্তমান ঢাকাৰ নিকটৱৰ্তী নীলা মাৰ্কেটতো পোৱা যায়।

উপকৰণ

বালিছ গাখীৰ-চানা, চেনি আৰু ময়দাৰে তৈয়াৰ কৰা হয়। প্ৰথমে চানাৰ সৈতে সামান্য ময়দা মিহলাই মণ্ড তৈয়াৰ কৰা হয়। এই মণ্ডৰপৰাই বিভিন্ন আকাৰৰ বালিছ তৈয়াৰ কৰা হয়। তাৰ পিছত ভাজি লৈ চেনিৰ গৰম ৰসত দুবাই ৰখা হয়। ঠাণ্ডা হোৱাৰ পিছতো বহু সময় চেনিৰ ৰসত দুবাই ৰখা হয়। বিক্ৰী কৰাৰ পূৰ্বে বালিছৰ ওপৰত ক্ষীৰ বা গাখীৰৰ মলাইৰ প্ৰলেপ দিয়া হয়। ইয়াৰ বাদেও বালিছ তৈয়াৰ কৰা প্ৰক্ৰিয়াৰ কিছু গোপনীয়তা আছে, যিটো ব্যৱসায়ৰ স্বাৰ্থত কাৰিকৰসকলে প্ৰকাশ কৰিব নিবিচাৰে।

বৰ্তমান অৱস্থা

১৯৪৭ চনৰ দেশ বিভাজনৰ পিছত ঘোষ পৰিয়ালৰ বহুকেইজন ভাৰতলৈ গুছি আহে। গয়ানাথ ঘোষ অহা নাছিল। এই মিঠাইৰ ৰহস্য তেওঁ কাকোৱে শিকোৱা নাছিল। ১৯৬৯ চনত গয়ানাথ ঘোষ ভাৰতলৈ গুছি আহে। তেতিয়া তেওঁ ব্যৱসায় প্ৰতিষ্ঠানটো কুমুদচন্দ্ৰ নাগক বিক্ৰী কৰি দিয়ে। তাৰ ছয় বছৰ পাছত নাগে বালিছ মিষ্টি তৈয়াৰ কৰা প্ৰধান কাৰিকৰ নিখিল মোদকক বিক্ৰী কৰে। নিখিলৰ মৃত্যুৰ পাছত ব্যাৱসায়িক প্ৰতিষ্ঠানটো পৰিচালনা কৰি তেওঁৰ তিনি সন্তান বাবুল, দিলীপ আৰু খোকন মোদকে।

তথ্যসূত্ৰ

শ্ৰেণী:মিঠাই
শ্ৰেণী:বাংলাদেশৰ ৰন্ধনশৈলী
টুনচ মেগ্

টুনচ মেগ্ হ'ল ইণ্টাৰনেট ভিত্তিক এখন কাৰ্টুন আলোচনী। সম্পাদকীয় কাৰ্টুন, কমিকছ, কেৰিকেঁচাৰ, ইলাষ্ট্ৰেশন আৰু আনুষংগিক বিষয়ত বাতৰি আৰু প্ৰবন্ধ প্ৰকাশ কৰে‍। ইয়াৰ লগতে‍ আন্তঃৰাষ্ট্ৰীয় কাৰ্টুন প্ৰতিযোগিতা আৰু প্ৰদৰ্শনীৰ আয়োজন কৰে।

চমু ইতিহাস

২০০৯ চনৰ অক্টোবৰৰ শেষৰ ফালে আৰিফুৰ ৰহমানে অনলাইন কাৰ্টুন আলোচনী টুনচ মেগ্ প্ৰকাশ আৰম্ভ কৰে আৰু বাংলাদেশ আৰু দক্ষিণ এছিয়াৰ বিভিন্ন কাৰ্টুন শিল্পীক কাৰ্টুন প্ৰকাশৰ বাবে আমন্ত্ৰণ জনায়।

কাৰ্টুন প্ৰতিযোগিতা আৰু প্ৰদৰ্শনী

২০১৫ চনৰ পৰা প্ৰতি বছৰে টুনছ মেগে মানৱ অধিকাৰ বিষয়ত আন্তঃৰাষ্ট্ৰীয় কাৰ্টুন প্ৰতিযোগিতা আৰু প্ৰদৰ্শনীৰ আয়োজন কৰি আহিছে। এইবোৰৰ ভিতৰত আছে‍ শিশুৰ অধিকাৰ, মহিলাৰ অধিকাৰ, বাক স্বাধীনতা, আৰু সম অধিকাৰ বিষয়ক কাৰ্টুন প্ৰতিযোগিতা আৰু প্ৰদৰ্শনী।

২০১৫: যুদ্ধৰ শিশু

২০১৫ চনৰ আন্তঃৰাষ্ট্ৰীয় কাৰ্টুন প্ৰদৰ্শনীৰ বিষয়বস্তু আছিল "যুদ্ধৰ শিশু।" ই আছিল মূলতঃ শিশুৰ অধিকাৰ বিষয়ক এখন আন্তঃৰাষ্ট্ৰীয় কাৰ্টুন প্ৰদৰ্শনী। ৫১খন দেশৰ ১২৮ গৰাকী কাৰ্টুনিষ্টে এই প্ৰদৰ্শনীত অংশগ্ৰহণ কৰিছিল। নৰৱে আৰু ছুইডেনৰ একাধিক স্থানত এই প্ৰদৰ্শনী অনুষ্ঠিত হৈছিল।

টুনচ মেগৰ সৈতে সহযোগী আযোজক হিচাপে আছিল নৰৱেৰ কাৰ্টুনিষ্ট গেলেৰী আৰু এই অনুষ্ঠানটিলৈ‍ আৰ্থিক সহায় আগ বঢ়াইছিল ফ্ৰিট উৰ নামৰ নৰৱেৰ দাতব্য সংস্থাটোৱে।

২০১৬: মহিলাৰ অধিকাৰ

এই প্ৰদৰ্শনীত নাৰী অধিকাৰ আৰু বিভিন্ন দেশ আৰু সমাজত নাৰীৰ বাস্তৱ পৰিস্থিতি প্ৰতিভাত হৈছিল। মুঠতে ১৬২৫টা কাৰ্টুন জমা দিয়া হৈছিল আৰু ৭৯খন দেশৰ ৫৬৭জন কাৰ্টুনিষ্টে এই প্ৰতিযোগিতাত অংশগ্ৰহণ কৰিছিল।

আন্তঃৰাষ্ট্ৰীয় নাৰী দিৱস, ২০১৬ চনৰ ৮ মাৰ্চত অনুষ্ঠিত হোৱা এই প্ৰদৰ্শনীখন একেদিনাই দুখন দেশৰ তিনিটা গেলেৰীত প্ৰদৰ্শন কৰা হয়। ক্ৰমে: নৰৱেৰ কাৰ্টুন গেলেৰী ড্ৰবাক, নৰৱে, ইণ্ডিয়ান কাৰ্টুনিষ্ট ইনষ্টিটিউট গেলেৰী বেংগালুৰু আৰু আগ্ৰা, উত্তৰ প্ৰদেশ, ভাৰত। ২০১৬ চনৰ ১০ ডিচেম্বৰত শ্লোভাকিয়াৰ প্ৰেচভ চহৰত এই প্ৰদৰ্শনী প্ৰদৰ্শন কৰা হয়। এই প্ৰদৰ্শনীত বিচাৰকৰ বিচাৰত ৫৬৭ গৰাকী কাৰ্টুনিষ্টৰ ভিতৰৰ ১২ গৰাকী পুৰস্কাৰ বিজয়ী হৈছিল।

২০১৭: বাক স্বাধীনতা

বিশ্বজুৰি মত প্ৰকাশৰ স্বাধীনতা প্ৰতিষ্ঠা আৰু কাৰ্টুনত মুক্ত মত প্ৰকাশৰ প্ৰচাৰৰ লক্ষ্যৰে এই প্ৰদৰ্শনী আয়োজন কৰা হৈছিল। এই প্ৰতিযোগিতাত প্ৰতিযোগীসকলে‍ সৰ্বমুঠ ১৫৫৬টা কাৰ্টুন জমা দিছিল, ইয়াৰ ভিতৰত ৮৩খন দেশৰ ৫১৮ গৰাকী কাৰ্টুন শিল্পী আছিল। ৮৪খন নিৰ্বাচিত দেশৰ ১২০জন কাৰ্টুনিষ্টৰ ১২০টা কাৰ্টুনেৰে‍ এখন প্ৰদৰ্শনীৰ আয়োজন কৰা হয় আৰু এখন কেটেলগ প্ৰকাশ কৰা হয়।

বছৰৰ কাৰ্টুনিষ্টৰ বঁটা

এই সংস্থাটোৱে ২০১৬ চনত শ্ৰেষ্ঠ কাৰ্টুনসমূহৰ মূল্যায়ন কৰাৰ লগতে‍ কাৰ্টুন শিল্পীসকলক অনুপ্ৰেৰণা প্ৰদানৰ উদ্দেশ্য‍ে বছৰৰ কাৰ্টুনিষ্ট বঁটা প্ৰৱৰ্তন কৰে।

তথ্যসূত্ৰ

শ্ৰেণী:অনলাইন আলোচনী
শ্ৰেণী:নৰৱে
শ্ৰেণী:কাৰ্টুনিষ্ট
শ্ৰেণী:কমিক্‌চ
পাৰ্চিফোনি

পাৰ্চিফোনি হৈছে প্ৰাচীন গ্ৰীচৰ এগৰাকী দেৱী। তেওঁ দেৱৰাজ জ্যুচ আৰু ডিমিটাৰৰ কন্যা। তেওঁক কৰি বা কৰা নামেৰেও জনা যায়। জ্যুচৰ অনুমতি সাপেক্ষে পাতালপুৰীৰ অধিপতি হেডিচে হৰণ কৰি নিয়াৰ পিছৰপৰাই পাৰ্চিফোনি সেই ঠাইৰ ৰাণীৰূপে অধিষ্ঠিত হয়। হেডিচৰদ্বাৰা পাৰ্চিফোনিৰ হৰণ আৰু পৃথিৱীলৈ তেওঁৰ পুনৰাগমণৰ আখ্যানে বসন্ত কালৰ মূৰ্তমান ৰূপটোকেই সূচায় যাৰ আগমণত শস্যমালাৰ উন্মেষ ঘটে আৰু শস্য চপোৱাৰ পিছতেই অন্তৰ্হিত হয়। ধ্ৰুপদী শিল্পকলাসমূহত পাৰ্চিফোনিক এক দীৰ্ঘ আভৰণ পৰিহিতা আৰু হাতত শস্যৰ ঠোক লৈ থকা অৱস্থাত চিত্ৰিত কৰা হয়। কোনো কোনো সময়ত তেওঁক ৰাজদণ্ড আৰু এক সৰু বাকচ হাতত লৈ থকা ৰূপতো চিত্ৰায়িত কৰা হয়। শস্যৰ দেৱী হিচাপে পাৰ্চিফোনি আৰু তেওঁৰ মাতৃ ডিমিটাৰ প্ৰাচীন গ্ৰীচৰ কোনো কোনো পন্থাৰ কেন্দ্ৰীয় চৰিত্ৰ আছিল।

নাম

পাৰ্চিফোনিৰ নামৰ উৎস সম্পৰ্কে বিভিন্ন সূত্ৰ পোৱা যায়। লেটিন ভাষাৰপৰা উদ্ভুত তেওঁৰ নাম হৈছে প্ৰ'জাৰপিনা। তেওঁক ৰোমানসকলে প্ৰজাৰ্পিনাৰ উপৰিও লিবেৰা নামেৰেও জানে। পাৰ্চিফোনিৰ গমণ আৰু পুনৰাগমণৰ কাহিনীৰ এটিক, এড'নিচ আএউ অচিৰিছ আদি দেৱতাৰ সৈতেও মিল আছে।

ভূমিকা

পাতালপুৰী আৰু শস্য

পাৰ্চিফোনিৰ প্ৰতি উৎসৰ্গিত লেখনিসমূহত পাতালপুৰীৰ ৰাণী আৰু শস্যৰ দেৱী হিচাপে তেওঁৰ দ্বৈত ভূমিকাৰ কথা কোৱা হৈছে। কবিসকলে তেওঁক দিয়া উপাধিসমূহহে পাতালপুৰী আৰু মৃতকসকলৰ ৰাণী বা পৃথিৱীত গজালিৰ উন্মেষ ঘটোৱাৰ শক্তিকেই সূচায়। শস্যৰ দেৱী হিচাপে পাৰ্চিফোনিৰ প্ৰচলিত নাম কৰি আৰু আৰ্কেডিয়াত ডেচপ'ইনা নামেৰে তেওঁৰ উপাসনা কৰা হয়। হোমাৰৰ মহাকাব্যসমূহত সদায়েই হেডিচৰ সৈতে পাৰ্চিফোনিৰ আৱিৰ্ভাৱ ঘটিছে যি মৃতকসকলৰ ওপৰত হেডিচৰ সৈতে নিজৰ আধিপত্য ভগাই লৈছে।

বসন্ত কাল

পাৰ্চিফোনিক বসন্ত কালৰ সৈতে যুক্ত কৰা হৈছে আৰু গ্ৰীক দাৰ্শনিক চিচিৰ'ই তেওঁক পথাৰৰ ফলসমূহৰ বীজ বুলি অভিহিত কৰিছে।

তথ্য সংগ্ৰহ

শ্ৰেণী:গ্ৰীক দেৱতা
ইন্দিৰা গান্ধী এথলেটিক ষ্টেডিয়াম

ইন্দিৰা গান্ধী এথলেটিক ষ্টেডিয়াম (, সৰুসজাই ষ্টেডিয়াম নামেৰেও পৰিচিত) অসমৰ গুৱাহাটীত অৱস্থিত এখন ষ্টেডিয়াম। বৰ্তমান এই ষ্টেডিয়ামখন মূলতঃ এথলেটিক্‌ছ আৰু ফুটবল খেলৰ বাবে ব্যৱহৃত হৈ আছে। ষ্টেডিয়ামখনত মুঠ ৩৫,০০০ দৰ্শকে একেলগে খেল উপভোগ কৰিব পাৰে। ২০০৭ চনত ইয়াত ৩৩তম ৰাষ্ট্ৰীয় ক্ৰীড়া প্ৰতিযোগিতা অনুষ্ঠিত হয়।

ষ্টেডিয়াম

এইখন এখন one tier ষ্টেডিয়াম। অকল মুখ্য ষ্টেণ্ডৰ ওপৰতহে ছাদ আছে। মুখ্য ষ্টেণ্ডত সীমিত সংখ্যক আসনৰ ব্যৱস্থা আছে।

এই ষ্টেডিয়ামখন ভাৰতৰ চতুৰ্থ প্ৰধানমন্ত্ৰী ইন্দিৰা গান্ধীৰ নামেৰে নামকৰণ কৰা হৈছে।

ইণ্ডিয়ান ছুপাৰ লীগৰ দল নৰ্থ ইষ্ট ইউনাইটেড এফ চিৰ এইখন ঘৰুৱা খেলপথাৰ। ষ্টেডিয়ামখন নবীকৰণ কৰি ২০১৪ চনৰ পৰা ইয়াত আই এছ এলৰ খেল অনুষ্ঠিত হয়।

ইতিহাস

ভাৰতীয় ফুটবল দল

২০১১ চনৰ ১৩ নৱেম্বৰ তাৰিখে ভাৰত আৰু মালয়েছিয়াৰ মাজত এখন আন্তৰ্জাতিক বন্ধুত্বপূৰ্ণ খেল অনুষ্ঠিত হয়। ২০১৫ চনৰ ১২ মাৰ্চ তাৰিখে ২০১৮ ফিফা বিশ্বকাপৰ যোগ্যতা অৰ্জনকাৰী প্ৰতিযোগিতাৰ অন্তৰ্গত ভাৰত আৰু নেপালৰ মাজৰ এখন খেল এই ষ্টেডিয়ামত অনুষ্ঠিত হয়।

গুৰুত্বপূৰ্ণ ফুটবল খেল

তথ্যসূত্ৰ

বাহ্যিক সংযোগ

ষ্টেডিয়ামৰ তথ্য
ষ্টেডিয়ামৰ ইতিহাস

শ্ৰেণী:ফুটবল
শ্ৰেণী:ষ্টেডিয়াম
শ্ৰেণী:গুৱাহাটী
ভবেন চন্দ্ৰ কলিতা

ভবেন চন্দ্ৰ কলিতা হৈছে এজন অসমীয়া গণিত-সাধক, পাঠ্যপুথি প্ৰণয়ক। তেওঁ অসমৰ গুৱাহাটী বিশ্ববিদ্যালয়ৰ গণিত বিভাগৰ এমেৰিতাছ প্ৰফেছৰ হিচাপে সন্মান পাইছিল।

উদ্ধৃতিসমূহ

জীৱনৰ সকলো শ্ৰেণীৰ মানুহৰ সকলো স্তৰতে যুক্তিবাদে মানুহক সঠিক দিশত পৰিচালিত কৰে। অৱশ্যে আপেক্ষিকভাৱে স্থান-কাল ভেদে বেলেগ হ'ব পাৰে। সেয়েহে গাণিতিক ধাৰণাটো (বিষয়টো নজনাকৈও) সকলো মানুহৰ বাস্তৱ সহচৰ হোৱা উচিত আৰু বহুতৰ ক্ষেত্ৰত হোৱাটোও দেখা যায়।
সমাজ ব্যৱস্থাত যুক্তিবাদেৰে কৰা কথোপকথন বা মেল-মিটিঙত হোৱা তৰ্ক-বিতৰ্কৰ পৰাও গণিত বিষয়টোৰ প্ৰভাৱ অশিক্ষিত মানুহেও বুজিব পাৰে।
নিজৰ বিষয়ৰ প্ৰতি থকা আগ্ৰহ, হাইস্কুল পৰ্যায়ত পোৱা গণিতৰ শিক্ষকৰ অভাৱ আৰু খোৱাৰ পিছত গণিতৰ বাহিৰে বেলেগ পঢ়িব নোৱৰা বাবে গণিতক "টোপনি খেদাৰ ঔষধ" মান্য কৰিয়ে গণিতৰ প্ৰতি আকৰ্ষিত হোৱা বুলি ক'ব পাৰোঁ।
গণিত বিষয়টোৰ গুৰুত্ব আৰু প্ৰয়োগ বৰ্ণনা কৰিবলৈ হ'লে এখন মহাভাৰত হ'ব। এক কথাত ক'বলৈ হ'লে এনে এটা দিশ নাই য'ত গণিতৰ প্ৰয়োগ নোলাব।
গণিতৰ বক্তৃতাৰ বাদেও মেল-মিটিঙত দিয়া ভাষণ ক্ৰম আৰু যুক্তিবাদৰ (গাণিতিক) ওপৰত প্ৰতিষ্ঠিত হ'লেহে আকৰ্ষণীয় হয়।

উৎস

শ্ৰেণী:অসমৰ ব্যক্তি
শ্ৰেণী:অসমীয়া গণিত লেখক